钦定古今图书集成/明伦汇编/家范典/第082卷 > 春秋四传 > 《杞叔姬丧归》
## 钦定古今图书集成/明伦汇编/家范典/第082卷 > 春秋四传 > 《杞叔姬丧归》

《春秋》成公九年春王正月，杞伯来逆叔姬之丧以归。
《左传》“杞桓公来逆叔姬之丧”，请之也。杞叔姬卒，为杞
故也。逆叔姬，为我也。

《公羊传》：杞伯曷为来逆叔姬之丧以归？内辞也，胁而
归之也《穀梁传传》曰：“夫无逆，出妻之丧而为之也。”

胡传：“凡笔于经者，皆经邦大训也。杞叔姬一女子尔，
而四《书》于策，何也？有男女然后有夫妇，有夫妇然后
有父子，故《春秋》慎男女之配，重大婚之礼，以是为人
伦之本也。事有大于此者乎？男而贤也，得淑女以为
配，则自家刑国可以移风俗；女而贤也，得君子以为
归，则承宗庙，奉祭祀，能化天下以妇道，岂曰小补之
哉？”夷考杞叔姬之行虽贤，不若宋共姬，亦不至如鄫
季姬之越礼也。杞伯初来朝鲁，然后出之，卒而复逆
其丧以归者，岂非叔姬本不应出，故鲁人得以义责
之，使复归葬乎？鲁在春秋时，内女之归不得其所者
有矣，圣人详录其始卒，欲为后鉴，使得有终而无弊
也。其经世之虑远矣。

〈大全〉家氏曰：“夫妇天伦，以义而合者也。有过而出，事之必不获已者也。”叔姬之归，《传》不言其故，而自始归至逆丧，皆系之杞，《春秋》与之归，而为之书也。